CELEX: 32020R2004
Language: ro
Date: 2020-11-26 00:00:00
Title: Regulamentul (UE) 2020/2004 al Băncii Centrale Europene din 26 noiembrie 2020 de modificare a Regulamentului (UE) nr. 1333/2014 privind statisticile referitoare la piețele monetare (BCE/2020/58)

8.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 412/31
               
            
         REGULAMENTUL (UE) 2020/2004 AL BĂNCII CENTRALE EUROPENE
         din 26 noiembrie 2020
         de modificare a Regulamentului (UE) nr. 1333/2014 privind statisticile referitoare la piețele monetare (BCE/2020/58)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Statutul Sistemului European al Băncilor Centrale și al Băncii Centrale Europene, în special articolul 5,
         având în vedere Regulamentul (CE) nr. 2533/98 al Consiliului din 23 noiembrie 1998 privind colectarea informațiilor statistice de către Banca Centrală Europeană (1), în special articolul 5 alineatul (1) și articolul 6 alineatul (4),
         întrucât:
         
                     (1)
                  
                  
                     Regulamentul (CE) nr. 2533/98 prevede că Banca Centrală Europeană (BCE) are dreptul, în cazuri justificate corespunzător, să colecteze de la agenții raportori informații statistice pe baze consolidate, inclusiv informații referitoare la entitățile controlate de aceștia. BCE indică gradul de consolidare în acest scop. În scopul elaborării periodice a statisticilor referitoare la pieţele monetare, Regulamentul (UE) nr. 1333/2014 al Băncii Centrale Europene (BCE/2014/48) (2) prevede ca agenţii raportori să raporteze băncii centrale naționale a statului membru în care sunt rezidenţi sau BCE, pe bază consolidată, inclusiv pentru toate sucursalele acestora din Uniune și AELS, informaţii statistice zilnice referitoare la instrumentele de piaţă monetară.
                  
               
                     (2)
                  
                  
                     Informațiile statistice cu privire la sucursalele din Regatul Unit ale agenților raportori sunt semnificative din punct de vedere al volumului lor total. Având în vedere că rata dobânzii pe termen scurt la operațiunile în euro (€STR) se bazează pe informațiile statistice raportate în temeiul Regulamentului (UE) nr. 1333/2014 (BCE/2014/48), este necesar să se asigure raportarea continuă a informațiilor statistice cu privire la acele sucursale pentru a asigura disponibilitatea unor statistici de bună calitate cu privire la piața monetară din zona euro.
                  
               
                     (3)
                  
                  
                     Perioada de tranziție prevăzută de Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice se va încheia la 31 decembrie 2020. Pentru ca Sistemul European al Băncilor Centrale să continue să primească informații statistice zilnice cu privire la instrumentele de piață monetară în ceea ce privește sucursalele din Regatul Unit ale agenților raportori, este necesar ca sfera de acoperire a raportării consolidate cu privire la sucursale din articolul 3 alineatul (1) din Regulamentul (UE) nr. 1333/2014 (BCE/2014/48) să fie lărgită.
                  
               
                     (4)
                  
                  
                     Prin urmare, Regulamentul (UE) nr. 1333/2014 (BCE/2014/48) ar trebui modificat în mod corespunzător.
                  
               ADOPTĂ PREZENTUL REGULAMENT:
         
            Articolul 1
            Modificare
            Articolul 3 alineatul (1) din Regulamentul (UE) nr. 1333/2014 (BCE/2014/48) se înlocuiește cu următorul text:
            
               
                  „(1)   În scopul elaborării periodice a statisticilor referitoare la piețele monetare, agenții raportori raportează către BCN a statului membru în care sunt rezidenți, pe bază consolidată, inclusiv pentru toate sucursalele acestora din Uniune și AELS, precum și pentru sucursalele lor din Regatul Unit, informații statistice zilnice referitoare la instrumentele de piață monetară. Informațiile statistice solicitate sunt specificate în anexele I, II și III. Agenții raportori raportează informațiile statistice cerute în conformitate cu standardele minime de transmitere, de acuratețe, de conformitate cu conceptele, de revizuire și de integritate a datelor prevăzute în anexa IV. BCN transmite informațiile statistice pe care le primește de la agenții raportori către BCE în conformitate cu articolul 4 alineatul (2) din prezentul regulament.”
               
            
         
         
            Articolul 2
            Dispoziții finale
            Prezentul regulament intră în vigoare în a patra zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Frankfurt pe Main, 26 noiembrie 2020.
            
               
                  Pentru Consiliul guvernatorilor BCE
               
               
                  Președintele BCE
               
               Christine LAGARDE
            
         
         
            (1)  Regulamentul (CE) nr. 2533/98 al Consiliului din 23 noiembrie 1998 privind colectarea informațiilor statistice de către Banca Centrală Europeană (JO L 318, 27.11.1998, p. 8).
         
            (2)  Regulamentul (UE) nr. 1333/2014 al Băncii Centrale Europene din 26 noiembrie 2014 privind statisticile referitoare la piețele monetare (BCE/2014/48) (JO L 359, 16.12.2014, p. 97).